Nariadenie Komisie (ES) č. 2535/2001
zo 14. decembra 2001,
ktorým sa ustanovujú podrobné pravidlá uplatňovania nariadenia Rady (ES) č. 1255/1999 o dohodách týkajúcich sa dovozu mlieka a mliečnych výrobkov a otvorenia colných kvót
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami [1], naposledy zmenená a doplnená nariadením (ES) č. 1670/2000 [2], a najmä jeho článok 26 (3) a článok 29 (1),
keďže:
(1) Nariadenie Komisie (ES) č. 1374/98 z 29. júna 1998, ktorým sa ustanovujú podrobné pravidlá uplatňovania dohôd na dovoz a otvorenie colných kvót pre mlieko a mliečne výrobky [3], ktoré bolo naposledy zmenené a doplnené nariadením (ES) č. 594/2001 [4], bolo niekoľkokrát zmenené a doplnené. Nakoľko sa musia vykonať ďalšie zmeny a doplnky, v záujme jasnosti a efektívnosti sa musí dané nariadenie prepracovať tak, aby boli do nariadenia zahrnuté ustanovenia nariadenia Komisie (EHS) č. 2967/79 z 18. decembra 1979, ktorým sa ustanovujú podmienky, za akých sa môžu spracovávať určité druhy syrov profitujúce z preferenčného dovozného režimu [5], ktoré bolo naposledy zmenené doplnené nariadením (ES) č. 1599/95 [6], nariadenie Komisie (ES) č. 2508/97 z 15. decembra 1997, ktorým sa ustanovujú podrobné pravidlá pre mlieko a mliečne výrobky programov ustanovených v Európskych dohodách medzi Spoločenstvom a Maďarskou republikou, Poľskou republikou, Českou republikou, Slovenskou republikou, Bulharskom, Rumunskom a Slovinskom a dohôd o voľnom obchode medzi spoločenstvom a pobaltskými štátmi [7], ktoré bolo naposledy zmenené a doplnené nariadením (ES) č. 2856/2000 [8], a nariadenie Komisie (ES) č. 2414/98 z 9. novembra 1998, ktorým sa ustanovujú podrobné pravidlá na uplatňovanie dohôd uplatniteľných na dovozy mliečnych výrobkov, ktoré pochádzajú zo štátov africkej, karibskej a tichomorskej oblasti (štátyAKT) a ktorým sa ruší nariadenie (EHS) č. 1150/90 [9].
(2) Články 26 a 29 nariadenia (ES) č. 1255/1999 stanovujú, že Komisia musí zabezpečiť vydávanie dovozných licencií pre všetkých žiadateľov bez ohľadu nato, kde sú v spoločenstve etablovaní, a musí zabezpečiť, aby sa zabránilo akejkoľvek diskriminácii medzi dovozcami, berúc do úvahy všetky príslušné ustanovenia.
(3) S cieľom zohľadniť určité charakteristiky špecifické pre dovoz mliečnych výrobkov sa musia prijať dodatočné ustanovenia, ako aj výnimky z nariadenia Komisie (ES) č. 1291/2000 z 9. júna 2000, ktorým sa ustanovujú spoločné podrobné pravidlá pre uplatňovanie systému dovozných a vývozných licencií a predbežného stanovenia certifikátov pre poľnohospodárske výrobky [10], ktoré bolo naposledy zmenené a doplnené nariadením (ES) č. 2299/2001 [11].
(4) Zvláštne ustanovenia sa vyžadujú pre dovozy mliečnych výrobkov do spoločenstva pri zníženom cle pri colných výhodách ustanovených v nasledovnom texte:
a) zľavy uvedené v programe CXL navrhnutom ihneď po uruguajskom kole multilaterálnych obchodných rokovaní a rokovaní vedených v zmysle článku XXIV.6 GATT po pristúpení Rakúska, Fínska a Švédska do Európskeho spoločenstva (ďalej len "program CXL");
b) colná dohoda so Švajčiarskom týkajúca sa určitých druhov syrov uvedených pod položkou ex0404 spoločného colného sadzobníka, uzatvorená v mene spoločenstva rozhodnutím Rady 69/352/EHS [12], ktoré bolo naposledy zmenené a doplnené dohodou vo forme výmeny listov medzi Európskym hospodárskym spoločenstvom na jednej strane a Švajčiarskou konfederáciou na strane druhej, týkajúcou sa určitých poľnohospodárskych výrobkov, schválenou rozhodnutím Rady 95/582/ES [13] (ďalej len "dohoda so Švajčiarskom");
c) dohoda vo forme výmeny listov medzi Európskym spoločenstvom a Nórskym kráľovstvom týkajúca sa určitých poľnohospodárskych výrobkov schválená rozhodnutím 95/582/ES (ďalej len "dohoda s Nórskom");
d) rozhodnutie 1/98 Asociačnej rady ES- Turecko z 25. februára 1998 o obchodnom režime pre poľnohospodárske výrobky [14];
e) nariadenie Rady (ES) č. 1706/98 z 20. júla 1998 o dohodách uplatniteľných na poľnohospodárske výrobky a tovary, ktoré vznikli spracovaním poľnohospodárskych výrobkov pochádzajúcich z štátov africkej, karibskej a tichomorskej oblasti (štáty AKT) a ktorým sa ruší nariadenie (EHS) č. 715/90 [15];
f) dohoda o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na druhej strane, predbežne uplatňovaná na základe dohody vo forme výmeny listov uzatvorenej medzi Európskym spoločenstvom a Južnou Afrikou a schválenou rozhodnutím Rady 1999/753/ES [16] (ďalej len "dohoda s Južnou Afrikou");
g) nariadenia Rady (ES) č. 1349/2000 [17], ktoré bolo zmenené a doplnené nariadením (ES) č. 2677/2000 [18], (ES) č. 1727/2000 [19], (ES) č. 2290/2000 [20], (ES) 2341/2000 [21], (ES) č. 2433/2000 [22], (ES) č. 2434/2000 [23], (ES) č. 2435/2000 [24], (ES) č. 2475/2000 [25], (ES) č. 2766/2000 [26] a (ES) č. 2851/2000 [27], ktorými sa zavádzajú určité zľavy vo forme colných kvót spoločenstva pre určité poľnohospodárske výrobky a stanovujú úpravy - ako autonómne a prechodné opatrenie - určitých poľnohospodárskych zliav uvedených v Európskych dohodách s Estónskom, Maďarskom, Bulharskom, Lotyšskom, Českou republikou, Slovenskou republikou, Rumunskom, Slovinskom, Litvou a Poľskou republikou;
h) dohoda, ktorou sa vytvorila Asociácia medzi Európskym hospodárskym spoločenstvom a Cyperskou republikou podpísaná 19. decembra 1972, uzatvorená v mene spoločenstva nariadením Rady (EHS) č. 1246/73 [28], a najmä protokol, ktorým sa stanovujú podmienky a postupy zavádzania druhej etapy dohody, ktorou sa vytvorila asociácia medzi Európskym hospodárskym spoločenstvom a Cyperskou republikou podpísaná 19. decembra 1987 a uzatvorená rozhodnutím Rady 87/607/EHS [29] (ďalej len "dohoda s Cyprom").
(5) Program CXL stanovuje určité colné kvóty v zmysle dohôd pre bežný a minimálny prístup. Tieto kvóty musia byť otvorené a musia sa stanoviť pravidlá na ich vykonávanie.
(6) S cieľom zabezpečiť spravodlivé riadenie colných kvót pre nešpecifikované krajiny pôvodu, uvedené v programe CXL a colných kvót pre dovozy pri zníženom cle z krajín strednej a východnej Európy, zo štátov AKT, z Turecka a z Juhoafrickej republiky, žiadosti na udelenie licencie sú viazané na zloženie zábezpeky vyššej, ako sa vyžaduje v prípade bežných dovozov, a taktiež sa musia stanoviť určité pravidlá na predkladanie žiadostí o licencie. Kvóty musia byť rozložené na celý rok a musí sa stanoviť postup udeľovania licencií a ich doba platnosti.
(7) S cieľom zabezpečiť, aby žiadosti o dovozné licencie boli pravé, a s cieľom zamedziť špekuláciám a zabezpečiť maximálne využívanie otvorených kvót, musia byť jednotlivé žiadosti obmedzené na 10 % príslušnej kvóty, žiadateľom sa už nesmie dovoliť odmietanie takých licencií, pri ktorých je faktor prideľovania nižší ako 0,8, kvóty sa môžu otvoriť iba pre dovozcov, ktorí dovážali alebo vyvážali výrobky na ktoré sa vzťahovali tieto kvóty, musia sa stanoviť kritériá na obmedzenie spôsobilosti žiadať o licencie takým spôsobom, že od všetkých žiadateľov sa bude požadovať predloženie dokladov, ktoré potvrdia ich štatút a pravidelnú činnosť ako obchodníkov a každému dovozcovi bude na jednu kvótu dovolené podať iba jednu žiadosť o udelenie licencie. S cieľom uľahčiť národným úradom výber a prijatie spôsobilých žiadateľov sa musí zaviesť postup schvaľovania spôsobilých žiadateľov a musí sa vypracovať zoznam schválených žiadateľov s platnosťou na jeden rok. S cieľom zabezpečiť efektívnosť obmedzení počtu žiadateľov musí existovať možnosť udeliť pokutu v prípade nedosiahnutia súladu s predmetnými obmedzeniami.
(8) Výrobky podliehajúce transakciám vnútorného a vonkajšieho spracovania nie sú ani dovážané a následne uvoľnené do voľného obehu, a nie sú ani vyvážané a preto neboli nikdy brané do úvahy na účely stanovenia spôsobilosti žiadateľov v zmysle dohôd, ktoré sa riadia nariadením (ES) č.1374/98. V záujme jasnosti sa musí špecifikovať, že tieto transakcie sa nesmú brať do úvahy pri výpočte referenčného množstva uvedeného v tomto nariadení.
(9) Na účely aplikovania colných kvót otvorených pre špecifikované krajiny pôvodu stanovené v programe CXL a kvót stanovených na základe dohody s Nórskom, najmä kontroly, či sú dovážané výrobky v súlade s popisom príslušných tovarov a colnej kvóty, treba využívať dohody na základe ktorých sa vydávajú dovozné licencie v predpísanej forme na základe predloženia osvedčení IMA 1 (dohody o vnútornom monitorovaní) o zodpovednosti vyvážajúcej krajiny. Tieto dohody, na základe ktorých vyvážajúca krajina poskytuje zábezpeku, že vyvážané výrobky sú v súlade s ich popisom, podstatne zjednodušujú postup dovozu. Používajú ich aj tretie krajiny na monitorovanie súladu s colnými kvótami.
(10) S cieľom chrániť finančné záujmy spoločenstva sa však deklarácie na základe dohôd o osvedčení IMA 1 musia preverovať na úrovni spoločenstva náhodným vzorkovaním dávok a pomocou medzinárodne uznávaných skúšobných a štatistických metód.
(11) Pre zavedenie systému IMA 1 osvedčení sú nevyhnutné doplňujúce podrobné pravidlá, najmä pokiaľ ide o vypracovanie, vydávanie, zrušenie, pozmenenie, doplnenie a náhradu osvedčení zo strany vydávajúceho orgánu, dobu platnosti osvedčení a podmienky ich používania s príslušnou dovoznou licenciou. Taktiež sú potrebné koncoročné ustanovenia, spojené s bežnými prepravnými termínmi pre uvoľnenie do voľného obehu výrobkov pokrytých IMA 1 osvedčením a určených pre dovoz v nasledujúcom roku. S cieľom zabezpečiť súlad s kvótou sa dovozné deklarácie musia sledovať a musí sa vykonať koncoročný audit.
(12) Musí sa identifikovať maslo z Nového Zélandu dovážané na základe bežnej prístupovej kvóty tak, aby sa zabezpečilo, že nebude vyplatená plná vývozná refundácia a určité čiastky pomoci. Za týmto účelom sú potrebné určité definície spolu s pokynmi ako vyplniť osvedčenie IMA 1, ako skontrolovať hmotnosť a obsah tuku a ako postupovať v prípade sporu týkajúceho sa zloženia masla.
(13) Ako výnimka z nariadenia (ES) č. 1291/2000, dovozy masla z Nového Zélandu na základe súčasnej prístupovej kvóty musia taktiež podliehať doplňujúcim podmienkam, a to najmä pokiaľ ide o vzájomnú súvislosť množstva pokrytého osvedčením IMA 1 s množstvom pokrytým príslušnou dovoznou licenciou a musí sa vyžadovať, aby obidva doklady boli použité iba jeden krát spolu s vyhlásením o uvoľnení do voľného obehu.
(14) Kanadský čedar je v súčasnosti jediným výrobkom pokrytým systémom IMA 1 osvedčením, u ktorého musí byť dosiahnutá minimálna cena franko - hranica. Za týmto účelom musí byť na osvedčení IMA 1 označený kupujúci a členský štát určenia.
(15) V dôsledku nesprávneho riadenia zo strany úradov vydávajúcich IMA 1 osvedčenia v Nórsku, čo viedlo k prekročeniu kvóty, Nórsko požiadalo nahradiť dva vydávajúce orgány uvedené v prílohe VII k nariadeniu (ES) č. 1374/98 jedným orgánom, podliehajúcim priamo Ministerstvu pôdohospodárstva. Z tohto dôvodu sa museli vykonať nevyhnutné zmeny s cieľom vyhovieť žiadosti Nórska.
(16) Dovozcovia, ktorí zamýšľajú dovážať určité syry majúce svoj pôvod vo Švajčiarsku sa musia zaviazať dodržiavať minimálnu cenu franko- hranica tak, aby mohli profitovať z preferenčného režimu pre tieto syry. V minulosti bol tento záväzok uvedený v rámčeku 17 povinného IMA 1 osvedčenia, v súčasnosti to tak už nie je. V záujme jasnosti musí byť predstava o cene franko- hranica a o podmienkach na zabezpečenie dosiahnutia súladu špecifikovaná iným spôsobom.
(17) V prípade zvláštnych ustanovení týkajúcich sa preferenčných dovozov nepodliehajúcich kvótam uvedeným v nariadení (ES) č. 1706/98, príloha I k protokolu 1 k rozhodnutiu č. 1/98 Asociačnej rady ES - Turecko, v prílohe IV k dohode s Južnou Afrikou a na základe dohody so Švajčiarskom, musí byť uvedené, že znížená colná sadzba sa môže uplatňovať iba po predložení dôkazu o pôvode uvedeného v príslušných protokoloch k týmto dohodám.
(18) Na kontroly dovozu sa vyžadujú podrobné pravidlá s cieľom lepšie chrániť vlastné zdroje spoločenstva a na základe získaných skúseností. Najmä musí byť určený postup, ktorým sa treba v určitých prípadoch riadiť a to, kedy množstvo pokryté vyhlásenom o uvoľnení do voľného obehu nie je v súlade s takýmto vyhlásením, s cieľom zabezpečiť adekvátny dozor nad množstvami skutočne uvoľnenými do voľného obehu.
(19) opatrenia uvedené v tomto nariadení sú v súlade so stanoviskom riadiaceho výboru pre mlieko a mliečne výrobky,
PRIJALA TOTO NARIADENIE:
HLAVA 1 VŠEOBECNÉ USTANOVENIA
Článok 1
Ak nie je uvedené inak, táto hlava sa bude uplatňovať na všetky dovozy do spoločenstva ktoréhokoľvek z výrobkov uvedených v článku 1 nariadenia (ES) č. 1255/1999 (ďalej len "mliečne výrobky"), vrátane dovozov bez množstevných obmedzení alebo opatrení s ekvivalentným účinkom a s oslobodením od ciel a poplatkov s ekvivalentným účinkom na základe výnimočných obchodných opatrení, ktoré priznáva spoločenstvo určitým krajinám a teritóriám.
Článok 2
Bez dopadu na Hlavu II nariadenia (ES) č. 1291/2000, všetky dovozy mliečnych výrobkov si budú vyžadovať predloženie dovoznej licencie.
Článok 3
1. Zábezpeka uvedená v článku 15 (2) nariadenia (ES) č. 1291/2000 bude predstavovať EUR 10 na 100 kg netto výrobku.
2. Osemčíslicový kód kombinovanej nomenklatúry ( ďalej len "KN kód"), opatrený v prípade potreby predponou "ex") musí byť zapísaný v rámčeku 16 tak žiadostí o dovoznú licenciu ako aj licencií samotných. Licencie budú platné iba pre takto označené výrobky.
3. Licencie budú platné od skutočného dňa vydania v zmysle článku 23 (2) nariadenia (ES) č. 1291/2000 do konca nasledujúceho tretieho mesiaca.
4. Licencie sa musia vydať najneskôr prvý pracovný deň nasledujúci po dni predloženia žiadosti.
Článok 4
1. KN kód 04069001, pokrývajúci syry na spracovanie, sa bude uplatňovať iba na dovozy.
2. Číselné znaky 04069002 do 04069006, 04062010 a 04069019 budú platiť len pre dovozy výrobkov pôvodom v a zo Švajčiarska a v súlade s článkom 20.
HLAVA 2 ZVLÁŠTNE PRAVIDLÁ PRE DOVOZY SO ZNÍŽENÝM CLOM
KAPITOLA I Dovozy, pre ktoré stanovilo spoločenstvo kvóty na základe samotnej dovoznej licencie.
Oddiel 1
Článok 5
Táto kapitola sa bude uplatňovať na mliečne výrobky dovážané na základe nasledujúcich colných kvót:
a) kvóty pre nešpecifikované krajiny pôvodu uvedené v programe CXL;
b) kvóty uvedené v nariadeniach (ES) č. 1349/2000, 1727/2000, 2290/2000, 2341/2000, 2433/2000, 2434/2000, 2435/2000, 2475/2000, 2766/2000 a 2851/2000;
c) kvóty uvedené v nariadení (ES) č. 1706/98;
d) kvóty uvedené v prílohe I k protokolu 1 k rozhodnutiu č. 1/98 Asociačnej rady ES - Turecko;
e) kvóty uvedené v prílohe IV k dohode s Južnou Afrikou;
Článok 6
Príloha I k tomuto nariadeniu stanovuje colné kvóty, clá ktoré sa budú uplatňovať, maximálne množstvá, ktoré sa dovezú každoročne, 12 mesačné dovozné obdobia (ďalej len "dovozný rok") a ich rozdelenie na dve rovnaké časti po 6 mesiacoch.
Množstvá stanovené v prílohe I (B) a (D) pre každý dovozný rok budú rozdelené na dve rovnaké časti pre 6 mesačné obdobia začínajúce každý rok 1. júlom a 1. januárom.
Oddiel 2
Článok 7
Žiadatelia o dovozné licencie musia byť schválení vopred príslušným úradom toho členského štátu, v ktorom sú etablovaní.
Príslušný úrad pridelí každému schválenému dovozcovi schvaľovacie číslo.
Článok 8
1. Schválenie sa udelí všetkým dovozcom, ktorí predložia príslušným úradom žiadosť a to pred 1. aprílom spolu s nasledovným:
a) dôkaz o tom, že v priebehu predchádzajúceho kalendárneho roka doviezli do a/alebo vyviezli zo spoločenstva najmenej 25 ton mliečnych výrobkov pokrytých kapitolou 04 kombinovanej nomenklatúry v rámci najmenej štyroch samostatných operácií;
b) akýkoľvek doklad alebo informácie dokazujúce príslušným spôsobom identitu obchodníkov a štatút obchodníkov, najmä:
i) doklady týkajúce sa podnikových účtov a/alebo daňových opatrení navrhnutých v súlade s vnútroštátnym právom, a
ak sú ustanovené na základe vnútroštátneho práva:
ii) ich číslo DPH,
iii) ich registrácia v obchodnom registri;
2. Na účely dôkazu požadovaného na základe odseku 1a):
a) do úvahy sa budú brať iba colné deklarácie, ktoré obsahujú meno a adresu žiadateľa v rámčeku 8 dovozných deklarácií a v rámčeku 2 v prípade vývozných deklarácií;
b) transakcie spracovania doma alebo v zahraničí sa nebudú považovať za dovozy alebo vývozy;
Článok 9
Do 15. júna musí príslušný úrad informovať žiadateľov o výsledku schvaľovacieho konania a ak to bude aktuálne, tak im oznámi ich schvaľovacie číslo. Schválenie bude platné jeden rok.
Článok 10
Do 20. júna každého roku príslušné úrady členských štátov zašlú svoje zoznamy schválených dovozcov Komisii, ktorá ich postúpi príslušným úradom ostatných členských štátov. Iba dovozcovia uvedení v tomto zozname budú oprávnení žiadať o licencie počas obdobia od júla do nasledujúceho 30. júna, v súlade s článkami 11 až 14.
Oddiel 3
Článok 11
Žiadosti o licenciu sa môžu podávať iba v členskom štáte schvaľovania a musia mať schvaľovacie číslo dovozcu.
Článok 12
Každý dovozca môže podať iba jednu žiadosť na licenciu pre tú istú kvótu v integrovanom sadzobníku Európskych spoločenstiev (TARIC) (ďalej len "číslo kvóty").
Žiadosti o licenciu budú prijateľné len v takom prípade, keď žiadatelia pripoja písomné prehlásenie o tom, že nepredložili a zaviažu sa že ani nepredložia iné žiadosti na tú istú kvótu na základe dovozných opatrení pokrytých touto kapitolou v priebehu bežného obdobia.
Ak niektorý žiadateľ predloží viac ako jednu žiadosť na tú istú kvótu, tak všetky žiadosti predložené zo strany tohto žiadateľa na kvóty na ktoré sa vzťahuje kapitola I hlavy 2, budú na 6 mesačné dovozné obdobie zamietnuté.
Článok 13
1. V žiadostiach o licenciu môže byť vedený jeden alebo viacero KN kódov uvedených v prílohe I pre tú istú kvótu a musí byť vyznačené požadované množstvo pre každý kód.
Pre každý kód sa musí vydať samostatná licencia.
2. Žiadosti o licenciu sa musia týkať minimálne 10 ton a nie viac ako 10 % množstva, ktoré je k dispozícii na základe danej kvóty za obdobie 6 mesiacov, ako je uvedené v článku 6.
V prípade kvót uvádzaných v článku 5 c), d) a e) sa však žiadosti o licenciu sa musia týkať minimálne 10 ton a nie viac ako množstva stanoveného pre každé obdobie, ako je uvedené v článku 6.
Článok 14
1. Žiadosti o licenciu sa môžu podávať iba počas prvých 10. dní každého 6 mesačného obdobia.
2. Zábezpeka uvedená v článku 15 (2) nariadenia (ES) č. 1291/2000 činí 35 EUR na 100 kg netto produktu.
Oddiel 4
Článok 15
1. Piaty pracovný deň po ukončení lehoty na podávanie žiadostí členské štáty oznámia Komisii žiadosti podané pre každý z príslušných produktov. Súčasťou oznámení bude zoznam žiadateľov, ich schvaľovacie čísla a množstvá požadované podľa každého KN kódu, v prípade prílohy I (A) rozpísané po jednotlivých krajinách pôvodu.
2. Všetky oznámenia, vrátane oznámení o tom, že neboli podané žiadne žiadosti, budú vykonané telexom, faxom alebo elektronickou poštou v stanovený pracovný deň v súlade so vzormi uvedenými v prílohe 6, pokiaľ neboli dodané žiadne žiadosti a v súlade so vzormi uvedenými v prílohách VI a VII v prípade, že žiadosti boli predložené.
3. Oznámenia sa vykonajú na samostatných formulároch pre každú kvótu uvedenú v prílohe I a na samostatných formulároch pre každú krajinu pôvodu v prípade kvót uvedených v prílohe I (B) (2) a (3).
Článok 16
1. Komisia rozhodne čo možno v najkratšom termíne o tom, v akom rozsahu žiadosti prijme a o rozhodnutí bude informovať členské štáty.
Licencie budú vydané žiadateľom, ktorých žiadosti boli oznámené na základe článku 15 najneskôr 5 pracovných dní po tom, ako boli členské štáty informované o rozhodnutí uvedenom v prvom pododseku.
2. V prípadoch, keď celkové množstvo pokryté žiadosťami o licenciu prekračuje stanovené množstvo, Komisia bude na požadované množstvá uplatňovať činiteľ prideľovania.
Tam, kde celkové množstvo pokryté žiadosťami o licenciu bude menšie ako množstvo, ktoré je k dispozícii, Komisia stanoví zostávajúce množstvo, ktoré sa pripočíta k množstvu disponibilnému pre nasledovné obdobie toho istého dovozného roku.
3. Dovozné licencie sú platné 150 dní od skutočného dňa vydania v zmysle článku 23 (2) nariadenia (ES) č. 1291/2000.
Licencie však nebudú platné po skončení dovozného roku pre ktoré boli vydané.
4. Dovozné licencie vydané v zmysle tejto kapitoly sa môžu prenášať iba na fyzické alebo právnické osoby schválené v súlade s oddielom 2. Keď sa licencie prenášajú, tak prevoditeľ oznámi vydávajúcemu orgánu schvaľovacie číslo nadobúdateľa.
Článok 17
Ako výnimka z článku 8 (4) nariadenia (ES) č. 1291/2000, množstvá dovážané v zmysle tejto kapitoly nesmú prevyšovať množstvá uvedené v rámčekoch 17 a 18 dovoznej licencie. Na tento účel sa do rámčeka 19 licencie zapíše číslica "0".
Článok 18
1. V žiadostiach a licenciu a v licenciách musí byť uvedené:
a) krajina pôvodu v rámčeku 8;
b) v rámčeku 15:
i) pre dovozy majúce svoj pôvod v Turecku; podrobný popis produktu tak ako je uvedené v prílohe I (D);
ii) pre ostatné dovozy: podrobný popis produktu, najmä použitej suroviny a obsah tuku v % hm. V prípade produktov spadajúcich pod KN kód 0406 musí byť taktiež uvedený obsah tuku v % hm. v sušine a obsah vody v % hm. v nemastných látkach;
c) KN kód označený pre príslušnú kvótu v prípade potreby opatrený predponou "ex", v rámčeku 16;
d) v rámčeku 20, kvóta a jeden z nasledujúcich textov:
- Reglamento (CE) n. 2535/2001, artículo 5,
- Forordning (EF) nr. 2535/2001, artikel 5,
- Verordnung (EG) Nr. 2535/2001, Artikel 5,
- Κανονισμός (EK) αρθ. 2535/2001, άρθρο 5,
- Article 5 of Regulation (EC) Nr. 2535/2001,
- Règlement (CE) N. 2535/2001, article 5,
- Regolamento (CE) n. 2535/2001, articolo 5,
- Verordening (EG) Nr. 2535/2001, artikel 5,
- Regulamento (CE) n.o 2535/2001, artigo 5.o,
- Asetus (EY) N:o 2535/2001, artikla 5,
- Förordnung (EG) nr 2535/2001, artikel 5.
2. V licenciách bude uvedený záväzok dovážať z krajiny vyznačenej v rámčeku 8, s výnimkou prípadov dovozov, na základe kvót uvedených v prílohe I (A).
3. V rámčeku 24 licencií bude uvedená uplatniteľná colná sadzba alebo colná sadzba vyjadrená ako percento základného cla alebo výška zníženia cla vyjadrená ako percento v súlade s prílohami.
Článok 19
1. Znížená colná sadzba sa bude uplatňovať iba po predložení vyhlásenia o prepustení do voľného obehu doloženého dovoznou licenciou a, v prípade nižšie uvedených dovozov, vydaného dokladu o pôvode, na základe nasledovných protokolov.
a) Protokol 4 k európskym dohodám uzatvoreným medzi spoločenstvom a Maďarskom [30], Poľskom [31], Českou republikou [32], Slovenskou republikou [33], Rumunskom [34], Bulharskom [35], a Slovinskom [36],
b) Protokol 3 k európskym dohodám uzatvoreným medzi spoločenstvom a Lotyšskom [37], Estónskom [38] a Litvou [39];
c) Protokol 1 k prílohe IV k dohode o partnerstve medzi AKT a ES podpísanej v Cotonou 23. júna 2000, uplatniteľnej na základe rozhodnutia č. 1/2000 Rady ministrov AKT-ES [40] (ďalej len "Dohoda o partnerstve AKT-ES");
d) Protokol 3 k rozhodnutiu č.1/98 Asociačnej rady ES-Turecko;
e) Protokol 1 k dohode s Južnou Afrikou.
2. Prepustenie do voľného obehu produktov dovážaných v zmysle dohôd uvedených v odseku 1a) a b) bude podmienené buď predložením EUR.1 certifikátu alebo prehlásenia vývozcu v súlade s uvedeným protokolom.
KAPITOLA II DOVOZY MIMO KVÓTY NA ZÁKLADE SAMOSTATNEJ DOVOZNEJ LICENCIE
Článok 20
1. Táto kapitola sa týka preferenčných dovozov, ktoré nepodliehajú kvótam uvedeným v nasledovných dohodách a aktoch:
a) nariadenie (ES) č. 1706/98;
b) príloha I k protokolu 1 k rozhodnutiu č. 1/98 Asociačnej rady ES-Turecko;
c) príloha IV k dohode s Južnou Afrikou;
d) dohoda so Švajčiarskom.
2. V prílohe II k tomuto nariadeniu je uvedený zoznam príslušných produktov a uplatniteľné colné sadzby.
Článok 21
1. V žiadostiach a licenciu a v licenciách musí byť uvedené:
a) krajina pôvodu v rámčeku 8;
b) v rámčeku 15:
i) pre dovozy majúce svoj pôvod v Turecku a Švajčiarsku; podrobný popis produktu tak ako je uvedené v prílohe II (B) a (D);
(ii) pre ostatné dovozy: podrobný popis produktu, najmä použitej suroviny a obsah tuku v % hm. V prípade produktov spadajúcich pod KN kód 0406 musí byť taktiež uvedený obsah tuku v % hm. v sušine a obsah vody v % hm. v netukovej sušine;
c) KN kód tak, ako je uvedený v príslušnej prílohe, v prípade potreby opatrený predponou "ex" v rámčeku 16;
d) v rámčeku 20 jeden z nasledovných textov:
- Reglamento (CE) n. 2535/2001, artículo 20,
- Forordning (EF) nr. 2535/2001, artikel 20,
- Verordnung (EG) Nr. 2535/2001, Artikel 20,
- Κανονισμός (EK) αρθ. 2535/2001, άρθρο 20,
- Article 20 of Regulation (EC) Nr. 2535/2001.
- Règlement (CE) no 2535/2001, article 20,
- Regolamento (CE) n. 2535/2001, articolo 20,
- Förordning (EG) nr. 2535/2001, artikel 20,
- Regulamento (CE) no. 2535/2001, artigo 20,
- Asetus (EY) N:o 2535/2001, artikla 20,
- Förordnung (EG) nr 2535/2001, artikel 20.
2. V licenciách bude uvedený záväzok dovážať z krajiny vyznačenej v rámčeku 8.
3. V rámčeku 24 licencií bude uvedená uplatniteľná colná sadzba alebo colná sadzba vyjadrená ako percento základného cla alebo výška zníženia cla vyjadrená ako percento.
Článok 22
Znížená colná sadzba sa bude uplatňovať iba po predložení vyhlásenia o prepustení do voľného obehu doloženého dovoznou licenciou a vydaným dokladom o pôvode, na základe nasledovných protokolov.
a) protokol 1 k prílohe V Dohody o partnerstve medzi AKT a ES;
b) protokol 3 k rozhodnutiu č. 1/98 Asociačnej rady ES-Turecko;
c) protokol 1 k dohode s Južnou Afrikou;
d) protokol 3 k dohode medzi Európskym hospodárskym spoločenstvom a Švajčiarskou konfederáciou podpísanej v Bruseli 22. júla 1972 [41], ktorá bola zmenená a doplnená rozhodnutím č. 1/2001 spoločného výboru ES-Švajčiarsko z 24. januára 2001 [42].
Článok 23
Pre produkty s pôvodom vo Švajčiarsku a ktoré sú uvedené v prílohe II (D) pod poradovými číslami 3-10 sa dovozné licencie budú vydávať len vtedy, ak žiadosti budú sprevádzané písomným vyhlásením zo strany žiadateľa o tom, že dodrží minimálnu franko hranica cenu uvedenú v prílohe II (D).
Na žiadosť príslušných úradov musia žiadatelia dodať informácie a doplňujúcu podpornú dokumentáciu, ktorú budú stanovené úrady považovať za nevyhnutnú z hľadiska preukázania zhody s minimálnou franko- hraničnou cenou a musia povoliť akúkoľvek kontrolu účtov, ktorá sa vyžaduje zo strany uvedených úradov. Nebudú akceptovať žiadnu zľavu, refundáciu alebo iný rabat, ktorý by mal za následok, že by príslušný produkt mal cenu nižšiu ako je minimálna dovozná cena stanovená na takýto produkt.
Ak sa nedodrží minimálna franko- hraničná cena, tak navyše k dovoznému clu stanovenému v prílohe I k nariadeniu Rady (EHS) č. 2658/87 [43] sa bude platiť penále rovnajúce sa 25 % z výšky cla.
KAPITOLA III DOVOZY NA ZÁKLADE DOVOZNEJ LICENCIE POKRYTÉ CERTIFIKÁTOM PODĽA DOHODY O DOMÁCOM MONITOROVANÍ (IMA 1)
Oddiel 1
Článok 24
1. Tento oddiel sa vzťahuje na dovozy na základe:
a) kvót pre špecifikované krajiny pôvodu uvedené v zozname CXL.
b) kvót stanovených na základe dohody s Nórskom
c) dohody s Cyprom.
2. Príloha III k tomuto nariadeniu stanovuje clá, ktoré sa musia uplatňovať a, v prípade dovozov uvedených v odseku 1 a) a b), maximálne množstvá, ktoré sa môžu dovážať každý rok a dovozný rok.
Článok 25
1. Dovozné licencie pre produkty uvedené v prílohe III pri uvedenej colnej sadzbe sa budú vydávať iba po predložení príslušného osvedčenia IMA 1, pre celé netto množstvo uvedené v osvedčení IMA 1.
IMA 1 osvedčenia musia spĺňať požiadavky stanovené v článku 40 (1) pre maslo podľa kvóty 09.4589 uvedené v prílohe III (A) a (ďalej len "novozélandské maslo") a v článkoch 29 až 33 pre ostatné produkty. Na dovozných licenciách musí byť uvedené číslo a dátum vydania príslušného IMA 1 certifikátu.
2. Okrem prípadu novozélandského masla a dovozov pri zníženom cle produktov uvedených v prílohe III (C), dovozné licencie sa môžu vydávať iba po tom, ako príslušný úrad preveril, že bol dosiahnutý súlad s článkom 33 (1) e).
Orgány, ktoré vydávajú licencie, zašlú Komisii faxom kópiu IMA 1 certifikátu predloženého s každou žiadosťou o dovoznú licenciu najneskôr do 18.00 (bruselského času) v deň predloženia.
Orgány, ktoré vydávajú licencie, vydajú dovozné licencie nasledujúci štvrtý pracovný deň, za predpokladu, že Komisia neprijala žiadne zvláštne opatrenia ešte pred týmto dátumom
Príslušný orgán, ktorý vydáva dovozné licencie si ponechá kópiu každého predloženého IMA 1.
Článok 26
1. IMA 1 certifikáty sú platné od dátumu vydania až do konca nasledujúceho ôsmeho mesiaca, v žiadnom prípade však nemôžu zostať platné dlhšie ako príslušná dovozná licencia alebo po 31. decembri dovozného roku pre ktoré boli vydané.
2. Každý rok počnúc 1. novembrom IMA 1 certifikáty platné od nasledujúceho 1. januára sa môžu vydávať na množstvá pokryté kvótou pre daný dovozný rok. Žiadosti o dovozné licencie sa však môžu podávať iba počnúc prvým pracovným dňom dovozného roku.
3. Príloha VIII k tomuto nariadeniu stanovuje okolnosti, za ktorých IMA 1 certifikáty môžu byť zrušené, pozmenené a doplnené, nahradené alebo korigované.
Článok 27
Ako výnimka z článku 8 (4) nariadenia (ES) č. 1291/2000, množstvá dovážané nesmú prevyšovať množstvá uvedené v rámčekoch 17 a 18 dovoznej licencie. Za týmto účelom sa do rámčeka 19 licencie zapíše číslica "0".
Článok 28
1. V žiadostiach o licencie a v licenciách musí byť uvedené:
a) v rámčeku 7 a 8 krajina proveniencie a krajina pôvodu;
b) v rámčeku 15, popis produktu tak, ako je uvedené v prílohe III;
c) v rámčeku 16, KN kód tak, ako je uvedené v prílohe III, ak treba opatrený predponou "ex";
d) v rámčeku 20 - tam kde to pripadá do úvahy číslo kvóty - číslo certifikátu IMA 1 a dátum jeho vydania - jedným z nasledovných pôvodov:
- Válido si va acompaňado del certificado IMA 1 no… expedido el
- Kun gyldig ledsaget af IMA certifikat nr…, udstedt den…
- Nur gueltig in Verbindung mit der Bescheinigung IMA 1 Nr…, ausgestellt am…
- Έγκυρο μόνο εφόσον συνοδεύεται από το πιοτοποιητικό IMA 1 αριθ. … που εξεδόθη στις …
- Valid if accompanied by the IMA 1 certificate No…issued on…
- Valable si accompagné du certificate IMA 1 no…, délivré le…
- Valido se accompagnato dal certificato IMA 1 n…, rilasciato il…
- Geldig indien vergezeld van een certificaat IMA 1 Nr… dat is afgegeven op..
- Valido quando acompanhado do certificado IMA 1 com o número… emitido…
- Voimassa vain… nyoennetyn IMA 1 - todistuxen N: o…kanssa
- Gaeller endast tillsammans med IMA 1 - intyg nr… utfaerdat den…
2. V licenciách bude uvedený záväzok dovážať z krajiny pôvodu uvedenej v rámčeku 8.
3. V rámčeku 24 licencií bude uvedená uplatniteľná colná sadzba.
Článok 29
1. IMA 1 certifikáty musia byť vystavené na formulároch v súlade so vzormi uvedenými v prílohe IX, s výnimkou prípadu novozélandského masla a v súlade s požiadavkami uvedenými v tejto kapitole.
2. Rámček 3 IMA 1 certifikátov týkajúci sa kupujúceho a rámček 6 týkajúce sa krajiny určenia sa nevyplňujú, s výnimkou syru čedar, uvedeného pod kvótou č. 09.4513 v prílohe III.
Článok 30
1. Rozmery formuláru uvedeného v článku 29 musia byť 210 x 297 cm. Použitý papier musí mať hmotnosť minimálne 40 g/m2 a musia mať bielu farbu.
2. Formuláre musia byť vytlačené a vyplnené v jednom z úradných jazykov spoločenstva. Môžu byť taktiež vytlačené a vyplnené v úradnom jazyku alebo v jednom z úradných jazykov vyvážajúcej krajiny.
3. Formulár musí byť vyplnený buď na stroji alebo ručne. Pokiaľ sa formulár vypisuje rukopisom použite paličkové písmo.
4. Na každom IMA 1 certifikáte musí byť uvedené poradové číslo priradené vydávajúcim orgánom.
Článok 31
1. Pre každý druh produktu uvedený v prílohe III a pre každú formu jeho prezentácie sa musí vystaviť samostatný IMA 1 certifikát.
2. V IMA 1 certifikátoch musia byť uvedené podrobnosti stanovené v prílohe XI pre každý druh produktu a pre každú formu prezentácie, s výnimkou novozélandského masla.
Článok 32
1. Originál IMA 1 certifikátu sa musí predložiť, spolu s príslušnou dovoznou licenciou a s produktmi, na ktoré sa vzťahuje, colným úradom importujúceho členského štátu v čase predloženia vyhlásenia o prepustení do voľného obehu. Bez toho, aby tým bol dotknutý článok 26 (1), musí sa predložiť, kým je ešte platný, s výnimkou prípadov vyššej moci.
Ak došlo ku strate originálu alebo ak sa originál stal nepoužiteľným, tak je možné predložiť úradu vydávajúcemu licencie a príslušnému colnému úradu kópiu, ktorá bude riadne overená a primerane identifikovaná vydávajúcim orgánom.
2. IMA 1 certifikáty budú platné iba vtedy, ak budú riadne vyplnené a overené vydávajúcim orgánom uvedeným v prílohe XII.
3. IMA 1 certifikáty sa budú považovať za riadne overené vtedy, ak na nich bude uvedený dátum a miesto vydania, ak budú opečiatkované vydávajúcim orgánom a ak budú opatrené podpisom alebo podpismi osoby alebo osôb oprávnených k ich podpisu.
Článok 33
1. Vydávajúce orgány môžu byť uvedené v prílohe XII iba vtedy, ak:
a) sú uznávané ako také zo strany vyvážajúcej krajiny;
b) sa zaviažu overovať zápisy v certifikátoch;
c) sa zaviažu poskytnúť Komisii a členským štátom, na požiadanie, akékoľvek informácie, ktoré sa budú požadovať za účelom vyhodnotenia údajov uvedených v certifikátoch;
d) sa zaviažu, pre produkty uvedené v prílohe III (A), vydať IMA 1 certifikát na celé pokryté množstvo ešte predtým ako príslušný produkt opustí územie vydávajúcej krajiny;
e) sa zaviažu zaslať Komisii faxovú kópiu každého overeného IMA 1 certifikátu pre celé príslušné množstvo v deň vydania alebo najneskôr do 7 dní od tohto dátumu a v prípade potreby aj oznámenie o každom zrušení, korekcii alebo zmene a doplnku;
f) v prípade produktov spadajúcich pod KN kód 0406 sa zaviažu oznámiť Komisii do 15. januára, pre každú kvótu samostatne, nasledovné:
i) počet IMA 1 certifikátov vydaných pre predchádzajúci kvótový rok s identifikačným číslom každého certifikátu a množstvo, na ktoré sa vzťahuje spolu s celkovým počtom vydaných certifikátov a s celkovým množstvom pokrytých týmito certifikátmi pre príslušný kvótový rok, a
ii) zrušenie, opravy alebo zmeny a doplnky týchto IMA 1 certifikátov alebo vydanie kópií IMA 1 certifikát, tak ako je stanovené v prílohe VIII (1) až (5) a v článku 32 (1) a všetky relevantné podrobnosti týkajúce sa predmetných certifikátov.
2. Príloha XII sa musí revidovať vtedy, ak požiadavka uvedená v odseku 1 a) nebude splnená alebo ak vydávajúci orgán nesplní niektorý zo záväzkov ku ktorým sa zaviazal.
Oddiel 2
Článok 34
1. Na novozélandské maslo sa bude uplatňovať tento oddiel a s výnimkou prípadov, kedy je stanovené inak, oddiel 1.
2. Slová "najmenej šesť týždňov staré" v označení kvóty pre novozélandské maslo znamenajú najmenej šesť týždňov staré k dátumu, kedy sa predložilo colným úradom vyhlásenie o prepustení do voľného obehu.
Článok 35
1. Zábezpeka uvedená v článku 15 (2) nariadenia (ES) č. 1291/2000 bude činiť 5 EUR na 100 kg netto produktu.
2. Žiadosti o dovoznú licenciu sa môžu predkladať iba v Spojenom kráľovstve.
Spojené kráľovstvo musí monitorovať všetky vydané, zrušené, pozmenené a opravené IMA 1 certifikáty a certifikáty, ku ktorým boli vystavené kópie. Musí zabezpečiť, aby celkové množstvo na ktoré sa vydali dovozné licencie nebolo vyššie ako je kvóta za akýkoľvek dovozný rok.
3. Dovozné licencie schválené v súlade s článkom 24 nariadenia (ES) č. 1291/2000 sa musia použiť na jednu colnú deklaráciu a prepustení do voľného obehu a musia pokrývať len jednu dávku. Ak množstvo prepustené do voľného obehu bude menšie ako množstvo vyznačené v rámčeku 17 a 18 dovoznej licencie, tak potom zábezpeka, týkajúca sa časti neprepustenej do voľného obehu, prepadne a príslušná licencia sa nebude môcť využiť na dovoz ďalšieho množstva.
Článok 36
Ak novozélandské maslo nebude spĺňať požiadavky týkajúce sa zloženia, tak pre celé množstvo nebude priznaný preferenčný režim.
Akonáhle bude zistená nezhodnosť, v prípadoch kedy bolo akceptované vyhlásenie o prepustení do voľného obehu, colné úrady vyberú dovozné clo stanovené v prílohe I k nariadeniu Rady (EHS) č. 2658/87, pripočítajú množstvo uvedené v rámčeku 29 dovoznej licencie a licenciu zašlú vydávajúcemu úradu, ktorý ju pozmení s cieľom previesť ju na dovoznú licenciu s plným clom.
Článok 37
Na základe výnimky z článku 26 nariadenia (ES) č. 1291/2000, príslušný úrad vydávajúci licencie musí licenciu v rámčeku 20 schváliť s jedným z nasledujúcich textov:
- Certificado de importación con tipo reducido para el producto con el número de orden… que se ha convertido en un certificado de importación con tipo pleno para el que se adeudaba, y se ha abonado, el tipo de derecho de…/100 kg; certificado ya anotado
- Ændret fra en importlicens med nedsat toldsats for et produkt under nr… til en importlicens med fuld toldsats, hvor den skyldige importtold på…/100 kg er betalt; licensen er allerede afskrevet,
- Umwandlung einer Einfuhrlizenz zum ermäßigten Zollsatz für das Erzeugnis mit der lfd. Nr… in eine Einfuhrlizenz zum vollen Zollsatz von…/100 kg, der entrichtet wurde; Lizenz abgeschrieben,
- Μετατροπή από πιστοποιητικό εισαγωγής με μειωμένο δασμό για προϊόν βάσει του αύξοντος αριθμού… σε πιστοποιητικό εισαγωγής με πλήρη δασμό για το οποίο το ποσοστό δασμού ποσού…/100 kg οφείλετο και πληρώθηκε? το πιστοποιητικό ήδη χορηγήθηκε,
- Converted from a reduced duty import licence for product under order No… to a full duty import licence on which the rate of duty of…/100 kg was due and has been paid; licence already attributed,
- Certificat d'importation à droit réduit pour le produit correspondant au contingent…, converti en un certificat d'importation à taux plein, pour lequel le taux du droit applicable de…/100 kg a été acquitté; certificat déjà imputé,
- Conversione da un titolo d'importazione a dazio ridotto per il prodotto corrispondente al contingente… ad un titolo d'importazione a dazio pieno, per il quale è stata pagata l'aliquota di…/100 kg; titolo già imputato,
- Invoercertificaat met verlaagd recht voor onder volgnummer… vallend product omgezet in een invoercertificaat met volledig recht waarvoor het recht van…/100 kg verschuldigd was en is betaald; hoeveelheid reeds op het certificaat afgeschreven,
- Obtido por conversão de um certificado de importação com direito reduzido para o produto com o número de ordem… num certificado de importação com direito pleno, relativamente ao qual a taxa de direito aplicável de…/100 kg foi paga; certificado já imputado,
- Muutettu etuuskohteluun oikeuttavasta kiintiötuontitodistuksesta vakiotuontitodistutseksi tavaralle, joka kuuluu järjestysnumeroon… ja josta on kannettu tariffin mukainen tulli…/100 kg; vähennysmerkinnät tehty,
- Omvandlad från importlicens med sänkt tull för produkt med löpnummer… till importlicens med hel tullavgift för vilken gällande tullsats…/100 kg har betalats. Redan avskriven licens.
Úrad vydávajúci licencie musí pozmeniť všetky účtovné údaje, čím zohľadní tieto zmeny a doplnky. Colné úrady musia zabezpečiť príslušnú zmenu obchodného účtovníctva a účtovníctva vlastných zdrojov a prostriedkov.
Článok 38
Okrem požiadaviek stanovených v článku 33 a) až e), vydávajúce orgány môžu byť uvedené v prílohe XII iba ak:
a) sa zaviažu oznamovať Komisii pre proces typickú štandardnú odchýlku obsahu tuku, ako je uvedené v prílohe IV (1) e), v novozélandskom masle produkovanom každým výrobcom uvedeným v prílohe IV (1) a) v súlade s nákupnou špecifikáciou každého produktu;
b) sa zaviažu zasielať príslušnému úradu v Spojenom kráľovstve vydávajúcemu licencie faxovú kópiu každého overeného IMA 1 certifikátu pre celé pokryté množstvo k dátumu vydania alebo najneskôr do 7 dní od tohto dátumu a tam, kde to bude pripadať do úvahy, tak aj oznamovať všetky rušenia, opravy, zmeny alebo doplnky;
c) sa zaviažu oznámiť nasledovné informácie úradu vydávajúcemu licencie v Spojenom Kráľovstve najneskôr do 10. dňa nasledujúceho mesiaca v každom mesiaci v období január až október a najneskôr v piatok nasledujúceho týždňa pre každý týždeň alebo jeho časť v období november alebo december samostatne pre IMA 1 certifikáty vydané pre bežný a pre nasledujúci kvótový rok:
i) počet IMA1 certifikátov vydaných v príslušnom mesiaci alebo týždni s ich identifikačnými číslami a s množstvami na ktoré sa vzťahujú, spolu s celkovým počtom vydaných certifikátov a s množstvami, ktoré tieto pokrývajú pre príslušný kvótový rok, a
ii) zrušenie, opravy alebo zmeny týchto IMA 1 certifikátov alebo vydanie kópií IMA 1 certifikátov, tak ako je stanovené v prílohe VIII (1), (2), (4) a (5) a v článku 32 (1) a vo všetkých príslušných detailoch;
Článok 39
1. Pre účely monitorovania množstiev novozélandského masla sa musia vziať do úvahy všetky množstvá, na ktoré boli prijaté prehlásenia o prepustení do voľného obehu počas príslušného kvótového obdobia.
2. Členské štáty oznámia Komisii, do 31. januára po skončení daného kvótového roku, definitívne mesačné množstvá a celkové množstvo masla pre daný kvótový rok, pre ktoré boli prijaté prehlásenia o prepustení do voľného obehu podľa colnej kvóty uvedenej v odseku 1 počas predchádzajúceho kvótového roku. Mesačné oznámenia sa budú zasielať do 10. dňa v mesiaci nasledujúcom po mesiaci, v ktorom boli prijaté prehlásenia o prepustení do voľného obehu.
3. Každý rok, do 28. februára Spojené kráľovstvo oznámi Komisii, za predchádzajúci kvótový rok, množstvo masla na ktoré bola zložená zábezpeka a množstvo masla prepusteného do voľného obehu na ktoré bola zábezpeka uvoľnená. Pokiaľ k 28. februáru nie sú k dispozícii úplné údaje, tak tieto sa musia bez meškania doplniť.
Do 31. januára, po ukončení každého kvótového roku Spojené kráľovstvo postúpi Komisii inventúru za daný kvótový rok, vychádzajúcu z údajov uvedených v článku 38 c), kde bude podrobne uvedený každý vydaný IMA 1 certifikát, jeho identifikačné číslo a množstvo, na ktoré sa vzťahuje spolu s celkovým počtom certifikátov a s celkovým množstvom, na ktoré sa predmetné certifikáty vzťahovali na príslušný rok. Inventúra musí obsahovať všetky príslušné údaje o akýchkoľvek zrušeniach, opravách alebo zmenách všetkých IMA 1 certifikátov a o všetkých vydaných kópiách.
Článok 40
1. Príloha IV tohto nariadenia stanovuje pravidlá, ktorými sa treba riadiť pri vyplňovaní IMA 1 certifikátov a monitorovaní hmotnosti a obsahu tuku v masle a dôsledky vyplývajúce z predmetného monitorovania.
Pre proces typická štandardná odchýlka obsahu tuku uvedená v prílohe IV(1) e) a oznámená v súlade s článkom 38 a) musí byť schválená Komisiou a zoznam bude postúpený členským štátom spolu s dátumom nadobudnutia účinnosti pre účely vydávania IMA 1 certifikátov.
Pre proces typická štandardná odchýlka bude platná minimálne jeden rok, pokiaľ výnimočné okolnosti, na ktoré bude Komisia upozornená zo strany novozélandskej vydávajúcej agentúry, nebudú oprávňovať k pozmeneniu, ktoré musí schváliť Komisia.
Každá pozmenená alebo dodatočná pre proces typická štandardná odchýlka schválená Komisiou sa musí oznámiť členským štátom spolu s dátumom nadobudnutia účinnosti pre účely vystavovania IMA 1 certifikátov.
2. Členské štáty musia oznámiť Komisii výsledky vykonávaného monitorovania kvartálne v zmysle prílohy IV, pričom použijú štandardnú formu stanovenú v prílohe V do 10. dňa nasledujúceho mesiaca.
Článok 41
1. Vo všetkých etapách uvádzania na trh novozélandského masla dovážaného do spoločenstva v zmysle tejto kapitoly, novozélandský pôvod musí byť vyznačený na obale ako aj na príslušnej faktúre alebo faktúrach.
2. Na základe výnimky z odseku 1, tam kde sa novozélandské maslo mieša s maslom spoločenstva a kde je miešané maslo určené na priamu spotrebu a porciované do balení hmotnosti 500 g alebo menšej, novozélandský pôvod miešaného masla sa musí uvádzať iba na príslušnej faktúre.
3. V prípadoch uvedených v odsekoch 1 a 2 musí byť na faktúrach taktiež uvedené:
"maslo dovážané v zmysle oddielu 2 kapitoly III nariadenia Komisie (ES) č. 2535/2001: nie je oprávnené pre poskytnutie pomoci pre maslo podľa článku 1 (1) nariadenia Komisie (EHS) č. 429/90 alebo podľa článku 1(2) a) nariadenia Komisie (ES) č. 2571/97 a ani na poskytnutie vývoznej refundácie podľa článku 31 (10) a (11) nariadenia Rady (ES) č. 1255/1999, okrem prípadov, ktoré sú uvedené v článku 31 (12) tohto nariadenia alebo v článku 7a) nariadenia Komisie (ES) č. 1222/94."
Článok 42
IMA 1 certifikáty sa musia vypracovať v súlade so vzorom uvedeným v prílohe X, v súlade s požiadavkami uvedenými v tomto oddieli a v článku 40 (1) tohto nariadenia.
KAPITOLA IV KONTROLY DOVOZOV PRI ZNÍŽENOM CLE
Článok 43
1. Colné úrady spoločenstva, kde boli produkty prehlásené za prepustené do voľného obehu do spoločenstva, musia podrobne preskúmať doklady predložené ako prílohu prehlásenia o prepustení do voľného obehu, nárokujúce si režim so zníženým clom.
Na základe vyššie uvedených dokladov musia vykonávať taktiež fyzické kontroly produktov.
2. Členské štáty musia prijať potrebné opatrenia na vytvorenie systému vykonávania fyzických kontrol v zmysle druhého pododseku odseku 1 bez predchádzajúceho upozornenia, založené na vyhodnotení analýzy rizík.
Do konca roku 2003 tento systém zabezpečí, že najmenej 3 % prehlásení o prepustení do voľného obehu na každý členský štát a na každý kalendárny rok budú fyzicky skontrolované.
Pri výpočte minimálneho počtu fyzických kontrol, ktoré treba vykonať, členské štáty majú možnosť nezohľadňovať dovozné prehlásenia týkajúce sa množstiev nepresahujúcich 500 kg.
Článok 44
1. Nariadenie Komisie (ES) č. 213/2001 [44] sa bude uplatňovať pokiaľ ide o referenčné metódy, ktoré sa musia použiť na analyzovanie produktov tak, ako je ustanovené v tomto nariadení s cieľom stanoviť, či ich zloženie je v súlade s prehlásením o prepustení do voľného obehu.
2. Každý colný úrad vypracuje podrobnú správu o prehliadke pre každú vykonanú fyzickú kontrolu. Táto správa bude obsahovať dátum prehliadky a musí sa uchovávať minimálne tri roky.
3. Tam, kde bola vykonaná fyzická kontrola, rámček 32 dovozných licencií, alebo odkazový rámček v prípade elektronických licencií, bude obsahovať jeden z nasledovných záznamov:
- Se ha realizado el control material [Reglamento (CE) no 2535/2001,
- Fysisk kontrol [forordning (EF) nr.2535/2001,
- Warenkontrolle durchgeführt [Verordnung (EG) Nr 2535/2001,
- Πραγματοποιήθηκε φυσικός έλεγχος [Κανονισμός (EK) αριθ. 2535/2001,
- Physical check carried out [Regulation (EC) No 2535/2001,
- Contrôle physique effectué [règlement (CE) no 2535/2001,
- Controllo fisico effettuato [regolamento (CE) n. 2535/2001,
- Fysieke controle uitgevoerd [Verordening (EG) nr. 2535/2001,
- Controlo físico em conformidade com [Regulamento (CE) no 2535/2001,
- Fyysinen tarkastus suoritettu [asetus (EY) N:o 2535/2001,
- Fysisk kontroll utförd [förordning (EG) nr 2535/2001.
Colné úrady musia vyhodnotiť výsledky prvej analýzy do 20 pracovných dní od dátumu vykonania fyzickej kontroly. Tam, kde z konečných výsledkov nevyplýva zhoda, výsledky a prípadne aj licencia budú zaslané príslušnému úradu vydávajúcemu licencie do 10 pracovných dní od dátumu stanovenia výsledkov.
Bez toho, aby to malo dopad na článok 248 nariadenia Komisie (EHS) č. 2454/93, [45] v prípadoch kedy bola vykonaná fyzická kontrola zloženia pred predložením schválenej dovoznej licencie v zmysle článku 33(1) a) nariadenia (ES) č. 1291/2000, zábezpeka bude uvoľnená.
4. Každý prípad nezhodnosti s prehlásením o prepustení do voľného obehu sa musí oznámiť Komisii do 10 pracovných dní potom, ako colné úrady takúto nezhodnosť zistili, pričom bude špecifikované akým spôsobom produkty nevyhovujú a taktiež uplatňovaná colná sadzba ako dôsledok zistenia nezhodnosti.
Článok 45
1. Na účely monitorovania množstiev podľa colných kvót sa musia vziať do úvahy všetky množstvá, na ktoré boli prijaté v priebehu príslušného kótového obdobia prehlásenia o prepustení do voľného obehu.
2. Každý členský štát musí Komisii oznámiť do 15. marca po uplynutí každého kótového roku končiaceho 31. decembra a do 15. septembra po uplynutí každého kótového roku končiaceho 30. júna, samostatne pre každú kvótu a krajinu pôvodu, s výnimkou prípadu novozélandského masla, konečné celkové množstvo za kvótový rok, na ktoré boli prijaté prehlásenia o prepustení do voľného obehu.
HLAVA 3 PRECHODNÉ A ZÁVEREČNÉ USTANOVENIA
Článok 46
Členské štáty musia prijať opatrenia nevyhnutné pre kontrolu, či systém licencií a certifikátov, zavedený týmto nariadením sa správa správne.
Článok 47
Súhlas, tak ako je uvedené v článku 7, sa nebude vyžadovať pre obdobie od 1. januára do 30. júna 2002.
Na toto obdobie sa žiadosti o licenciu na kvóty pokryté kapitolou I hlavy 2 môžu podávať iba v tom členskom štáte, v ktorom má žiadateľ sídlo a budú prijaté iba po predložení dôkazu vyžadovaného v zmysle článku 8 (1) a), k spokojnosti príslušného úradu súčasne s podaním žiadosti.
Obmedzenia uvedené v článku 16 (4) sa nebudú uplatňovať na prevody dovozných licencií uvedených v kapitole I hlavy 2 vydaných v období od 1. januára do 30. júna 2002.
Pre obdobia od 1. januára do 30. júna 2002 a od 1 júla do 31. decembra 2002 referenčným rokom uvedeným v článku 8 (1) a) bude rok 2001 alebo rok 2000, ak príslušný dovozca bude môcť preukázať, že nebol schopný doviezť alebo vyviezť požadované množstvá mliečnych výrobkov počas roka 2001 v dôsledku výnimočných okolností.
Článok 48
Nariadenia (EHS) č. 2967/79, (ES) č. 2508/97, (ES) č. 1374/98 a (ES) č. 2414/98 sa týmto rušia.
Budú sa naďalej uplatňovať na licencie, o ktoré bolo žiadané pred 1. januárom 2002.
Odkazy na zrušené nariadenia sa považujú za odkazy na toto nariadenie.
Článok 49
Toto nariadenie nadobúda účinnosť na siedmy deň nasledujúci po jeho zverejnení v Úradnom vestníku Európskych spoločenstiev.
Bude sa uplatňovať na dovozné licencie, o ktoré sa žiadalo po 1. januári 2002.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. decembra 2001